Úrad vlády SR						Na rokovanie vlády SR
Sekcia hospodárskej politiky					dňa: 23.5.2001
								 k číslu: 3140/2001
                               	     k bodu: 13

					
S t a n o v i s k o
k Správe o plnení štátneho rozpočtu Slovenskej republiky za I. štvrťrok 2001

I.

	Návrh predkladá ministerka financií na základe Plánu hlavných úloh vlády SR na rok 2001. Obsahuje návrh uznesenia vlády, návrh uznesenia NR SR, Správu o plnení príjmov a výdavkov... a prílohy, ktoré obsahujú tabuľkovú prílohu a informáciu o hospodárení s rozpočtovými rezervami za 1. štvrťrok 2001.
 
	Štátny rozpočet SR za prvý  štvrťrok 2001 vykázal príjmy 49 978,5 mil. Sk, výdavky 55 625,5 mil. Sk. Celkový schodok štátneho rozpočtu  za I. štvrťrok 2001 je 5 647,0 mil. Sk, bez výdavkov na reštrukturalizáciu bánk 267,0 mil. Sk.	

II.

Vzhľadom na charakter materiálu sa medzirezortné pripomienkové konanie neuskutočnilo. 

III.

Výsledky rozpočtového hospodárenia v r. 2001 ovplyvnili viaceré faktory, predovšetkým zníženie daňového zaťaženia, zrušenie dovoznej prirážky a reštrukturalizácia bánk. Schodok ŠR za l. štvrťrok 2001 dosiahol 5,6 mld. Sk, t.j. cca 15% ročného rozpočtovaného schodku ( po odrátaní výdavkov na reštrukturalizáciu bánk iba 0,7%).  Preto hodnotenie, označujúce vývoj v I. štvrťroku za uspokojivý, možno považovať za opodstatnené.
 
Riziká spojené s plnením štátneho rozpočtu však pretrvávajú. Ide najmä o  vývoj nezamestnanosti, vývoj daňových príjmov, potrebu realizácie štátnych záruk, apod. 

Považujeme za opodstatnené, aby ďalšie správy o plnení štátneho rozpočtu sústredili väčšiu pozornosť na možné riziká spojené s plnením ŠR, aby si vláda mohla vytvoriť dokonalejší obraz o smerovaní vývoja ŠR v ďalšom období.

Z á v e r:

Porada ekonomických ministrov vlády SR k predmetnému materiálu rokovala dňa 14.5.2001. Predložený návrh zobrala na vedomie a vláde SR odporučila návrh schváliť.

Vláde SR odporúčame návrh uznesenia k Správe o plnení ŠR za I. štvrťrok 2001 prijať. 

(Upozorňujeme na preklad termínu „Staff Monitored Program“ na str. 20, posledný riadok. Správne ide o: Program monitorovaný pracovníkmi MMF, resp. štábom MMF).

Bratislava 18.5.2001